MM-kisoista tuli mahtava menestys monilla mittareilla

Mahtava menestys monilla mittareilla. Neljä sanaa yleisurheilun nuorten MM-kisoista Tampereella kattavat elämästä todella laajan kirjon. Hienointa on ehkä aloittaa säästä. Pitkän pimeän talven ja usein sateisten kesien Suomi paistatteli auringossa joka päivä, vaikka kahtena päivänä sadekuurotkin huuhtelivat kaupunkia kisaviikon aikana. Jos koskaan, niin heinäkuun helteillä Tampereen kelpasi esiintyä maailmankartalla. Kaksi asiaa saa pyytämättäkin: sään ja säälin. Tampereen MM-kisajärjestäjät olivat valmistautuneet niin huolella, ettei epäilystäkään jäänyt siitä, tarvitaanko sääliä. Säästä voi todeta verran, että se suosi rohkeaa, monia uusia oivalluksia tarjonnutta kisäisäntää. Hanavesi kisojen hitti Mistä Tampereen MM-kisat muistetaan? Useimmat kilpailijat, valmentajat ja kisavieraat varmasti mainitsevat ensimmäisten joukossa hanaveden, jonka juomisesta monilla oli varmasti paljon ennakkoluuloja. Kilpailujen järjestelytoimikunnan puheenjohtaja, Tampereen tapahtumajohtaja Perttu Pesä korostaa hanaveden suosimisen olleen osa Tampereen kestävän kehityksen ohjelmaa. – Hanaveden ansiosta oli mahdollisuus leikata hiilidioksidia miljoonia kiloja. Kisoja varten olisi muuten pitänyt hankkia 60 000-80 000 pulloa pullotettua vettä. Nyt hankimme 2500–3000 pulloa, jotka jokainen kisoihin akkreditoitu sai itse täyttää tarpeen mukaan. Pesä kiitteleekin vuolaasti kisavieraita hanaveden suosimisen ymmärtämisestä. – Jos joillekin maapallon kehityksestä vastuu kuuluu, niin näille nuorille. He ovat ottaneet sen hienosti vastaan. Tietotekniikasta säästöjä Hanaveden ohella kustannussäästöistä hyvä esimerkki olivat maiden liput. – Osaaottaneiden maiden lippujen heijastaminen takasuoran katsomon yläpuolelle digitaaliselle näytölle oli esimerkki uusista luovista ratkaisuista. Näin vältyimme hankkimasta yli 150 lipputankoa, joiden vuokraaminen kahdeksi viikoksi olisi maksanut 55 000 euroa, Pesä laski. Palkintojenjaossakin uutta oli lajin kolmen parhaan lipun heijastaminen isolle näytölle. Tietotekniikan tarjoamia ratkaisuja järjestäjät hyödynsivät monipuolisesti myös monissa muissa tilanteissa. Katsojia varmasti miellytti mahdollisuus seurata kisoja suorana tai hidastuksena molemmissa päädyissä. Somen suurkuluttajat Nuorten MM-kisojen osanottajat tulivat eri puolilta maailmaa hyvin vaihtelevista olosuhteista. Siitä huolimatta he osoittautuivat melkoisiksi sosiaalisen median hyödyntäjiksi. Intialaisen Hima Dasin , 18, voitto viime torstaina 400 metrin sileällä ei merkinnyt paljon vain juoksijalle itselleen. Kun hän oli kirjoittanut siitä facebookiin, pari tuntia myöhemmin sivuilla oli vieraillut pari miljoonaa ihmistä. Euroopan yleisurheiluliiton hallituksen jäsen Antti Pihlakoski oli kuullut Intian yleisurheiluliiton edustajalta lähes joka kuudennen intialaisen eli noin 200 miljoonan maan asukkaan nähneen Dasin juoksun suorana televisiosta. Huomioarvoa varmasti lisäsi kaksi asiaa: se oli Intian ensimmäinen kultamitali yleisurheilun arvokisoista, ja saavutukseen ylsi nainen. Suurimmat maat, joihin kisat televisioitiin, olivat Kiina ja Intia. Yhdysvalloissa kisoja saattoi seurata nettisivuilta. Perttu Pesän mukaan yleisurheilun nuorten kisoja saattoi seurata televisiosta noin 80 valtiossa, niistä noin puolessa Eurosportin kanavilta. – Päivittäin kisoja seurasi keskimäärin 60–70 miljoonaa ihmistä.